PRITARTA

Molėtų rajono savivaldybės

tarybos 2017 m. kovo d.

sprendimu Nr.B1-

**MOLĖTŲ GIMNAZIJOS DIREKTORIAUS 2016 METŲ VEIKLOS ATASKAITA**

1. **Trumpa įstaigos veiklos rezultatų apžvalga.**

|  |  |  |
| --- | --- | --- |
| Statistika | 2015-2016 m. m. | 2016-2017 m. m. |
| Komplektų skaičius | 19 | 17 |
| Mokinių skaičius, iš jų: | 483 | 447 |
| nemokamai maitinami | 65 (14 proc.) | 40 (9 proc.) |
| skirta parama | 77 (16 proc.) | 49 (11 proc.) |
| pavežami | 201 (42 proc.) | 178 (40 proc.) |
| specialiųjų ugdymosi poreikių | 50 (10 proc.) | 59 (13 proc.) |
| Administracija | 3,5 | 3 |
| Pedagogų, iš jų: | 53 | 49 |
| ekspertų | 2 (4 proc.) | 2 (4 proc.) |
| metodininkų | 20 (38 proc.) | 19 (39 proc.) |
| vyr. mokytojų | 25 (47 proc.) | 23 (47 proc.) |
| mokytojų | 6 (11 proc.) | 5 (10 proc.) |
| švietimo konsultantų | 3 | 3 |
| valstybinių egzaminų vertintojų | 7 | 9 |
| pagalbos specialistų etatų/darbuotojų | 4/5 | 3,5/4 |
| Etatų/ darbuotojų skaičius | 22,3/22 | 22,3/20 |

Finansavimas ir panaudojimas

|  |  |  |  |  |  |
| --- | --- | --- | --- | --- | --- |
| Sąmatos straipsnių pavadinimai | Skirtos ir panaudotos MK lėšos (tūkst. Eur) | Skirtos ir panaudotos  savivaldybės lėšos (tūkst. Eur) | Skirtos ir panaudotos valstybės lėšos sveikatos priežiūrai (tūkst. Eur) | Spec. programos lėšos (tūkst. Eur) | Panaudota spec. programos lėšų (tūkst. Eur) |
| Darbo užmokestis | 511,5 | 99,8 | 5,3 |  |  |
| Socialinio draudimo įmokos | 157,6 | 30,8 | 1,6 |  |  |
| Spaudiniai | 7,9 | 1,1 |  |  |  |
| Kvalifikacijos kėlimas | 1,8 | 0,3 | 0,1 |  |  |
| Pažintinė veikla ir profesinis orientavimas | 0,6 |  |  |  |  |
| IKT diegimas | 1,8 |  |  |  |  |
| Transportas |  | 4,0 |  |  |  |
| Komunalinės paslaugos |  | 50,1 |  |  |  |
| Mityba | 8,9 |  |  |  |  |
| Mokinių važiavimas keleiviniu transportu |  | 50,7 |  |  |  |
| Ryšių paslaugos |  | 0,3 |  |  |  |
| Kitos prekės |  | 6,2 | 1,0 | 0,4 | 0,4 |
| Kitos paslaugos |  | 11,0 | 0,6 | 0,4 | 0,4 |

II gimn. klasių mokinių PUPP vidutinis balas lietuvių kalbos (6,64) ir matematikos (6,08) aukštesnis nei rajono, respublikos. Lyginant su metiniais įvertinimais, 61 proc. mokinių matematikos PUPP įvertinimai gerėjo ar nepakito, lietuvių kalbos – 88 proc. 93 proc. II gimn. kl. mokinių įgijo pagrindinį išsilavinimą, 77 proc. iš jų tęsia mokslą III gimnazijos klasėje.

Abiturientai vidutiniškai rinkosi 4,29 egzamino (Lietuvoje – 3,47).  Aukščiausius valstybinių brandos egzaminų įvertinimus gavo 3 abiturientai (matematikos – 1, informacinių technologijų – 2). Informacinių technologijų, biologijos, fizikos, chemijos, geografijos išlaikytų egzaminų rezultatų vidurkis yra aukštesnis nei Lietuvos. 98 proc. abiturientų įgijo vidurinį išsilavinimą, 70 proc. pasirinko studijas aukštosiose mokyklose.

Neformaliojo ugdymo programų pasiūla orientuota į gimnazijos tradicijas ir galimybes, bendruomenės narių lūkesčius ir mokinių poreikių tenkinimą. Neformaliajam ugdymui  2015-2016 m. m. skirtos 52 valandos, veiklose dalyvavo 39 proc. mokinių, 2016-2017 m. m. – 46,5 valandos, dalyvavo 44 proc. mokinių.

Rajono dalykinėse olimpiadose dalyvavo 147 mokiniai, 52 proc. mokinių užėmė prizines vietas. 98 mokiniai užėmė prizines vietas zoninėje ekonomikos ir verslo olimpiadoje, Širvintų krašto mokytojo A. Kuliešiaus jaunųjų matematikų, respublikiniuose: epistolinio rašinio „Laiškas bendraamžiui“, filologų, „Bebras“, piešinių „Kalėdinis atvirukas“, „Kernavė – Mindaugo sostas“, „Dailininko knyga“, Olimpinės fotografijos, fotografijos „Krištolinis objektyvas“, „Kūrybos paukštė“, meninio skaitymo, rašinio „Mano odisėja“ „Raštingiausias mokinys“, „Olympis“, mišrių chorų konkurse „Dainuok ir keliauk“, debatų, GO turnyre**,** sporto žaidynėse (futbolo, rankinio). 73 mokiniai, gabūs tiksliesiems ir gamtos mokslams, mokėsi VGTU klasėje.

Aktyvias veiklas vykdė Gamtosauginis komitetas (atliekų rūšiavimo, makulatūros rinkimo, medelių sodinimo, „Žalioji palangė“, „Darom“ ir kt. akcijas), Sveikatos stiprinimo komitetas (neatlygintinos donorystės, „Valgyk obuolį lietuvišką“, „Vilties paukštelė“, „Judumo savaitė“, „Diena be triukšmo“, ligonių lankymo ir kt. akcijas), pilietinio ir tautinio ugdymo klubas „Mes – gimnazistai“ (bendravimas su Molėtų vaikų savarankiško gyvenimo namų auklėtiniais, Žydų genocido dienos minėjimas, fotoparoda „Gamtos ramuma“, akcija „Uždek Vėlinių žvakę“ ir kt.).

**Pagrindiniai įstaigos vadovo veiklos rezultatai pagal pareigybės aprašymuose nurodytas funkcijas.**

Telkiau bendruomenę valstybinei švietimo politikai, strateginiam ir metiniam planui įgyvendinti.

Veiklos prioritetas: Ugdymas kiekvieno pažangai.

Tikslas: Sudaryti sąlygas įvairių gebėjimų mokiniams siekti aukštesnių mokymosi rezultatų.

Skatinta mokinius kelti tikslus, lūkesčius. Pasibaigus pusmečiams, aptarti rezultatai, organizuota Refleksijos diena, kurios metu klasių auklėtojai kartu su mokiniais individualių pokalbių metu aptarė pasiekimus ir pažangą, numatė tobulėjimo tikslus ir galimybes. I-II gimn. klasių mokiniai pildė Kompetencijų aplanką.

Pamokos vyko ir muziejuose, verslo įmonėse, LR Seime, VU, VGTU laboratorijose, Molėtų observatorijoje, organizuotos pažintinės ekskursijos, mokiniai dalyvavo renginiuose: „Tyrėjų naktis“, mokslo festivalyje „Erdvėlaivis Žemė“, pamokas vedė istorikas A. Bumblauskas, kosmonautas L. Kadeniukas, keliautojas G. Pyragis, VU, VGTU, MRU dėstytojai bei studentai.

Mokytojų tarybos posėdyje analizuota mokinių, tėvų (globėjų, rūpintojų) ir mokytojų bendradarbiavimo įtaka mokinio pažangai. Nutarta kas mėnesį organizuoti Tėvų dienas gimnazijoje, parengti Mokinių individualios pažangos stebėjimo tvarkos aprašą.

**Tikslas: Siekti ugdymo ir ugdymosi kokybės.**

Siekta ugdymo turinio diferencijavimo ir individualizavimo pagal ugdytinių gebėjimus ir poreikius, ne tik dalykinių, bet ir bendrųjų kompetencijų ugdymo, taikant įvairius mokymo metodus, IKT, tobulintas vertinimas ir įsivertinimas pamokoje, ieškota dalykų integracijos galimybių. Įsigytos kompiuterinės mokinių testavimo programos „Egzaminatorius.lt“, „eTest.lt“.

Sistemingai vykdyta lankomumo kontrolė, todėl gerėjo lankomumas. Nežymiai gerėjo pažangumas, kokybė, vyko teigiamų pokyčių mokinių asmeninėje pažangoje: 25 proc. dalykų įvertinimai kilo, 20 proc. krito, kiti – nekito.

Tikslas: Vystyti lyderystės kultūrą.

Skatinta bendruomenės narių lyderystė***.*** Vykdyta UNESCO asocijuotos mokyklos, Sąžiningų mokyklų tinklo, sveikatos stiprinimo, gamtosauginė veikla. Vykdytas tėvų inicijuotas Pažangos projektas, Klasės konkursas. Tėvų iniciatyva įsigyti Garbės galerijos stendai, suvenyrai mokinių skatinimui. Mokytojai kartu su mokiniais būrėsi į projektų grupes ir vykdė šaliesprojektus: Aplinkos apsaugos projektą „Mes rūšiuojam“, Europos socialinio fondo projektą „ESF Akademija“, Vaikų ir jaunimo socializacijos projektą „Bendruomeniškumo kaleidoskopas“ (partneriai: Švenčionėlių Mindaugo, Zarasų „Ąžuolo“, Ignalinos gimnazijos), eTwinning projektą „O pas mus mokykloje...“ (partneris – Jonavos Jeronimo Ralio gimnazija), Nacionalinės M.Mažvydo bibliotekos projektą „Pokalbiai apie emigraciją“, mokymo įstaigų bendrų edukacinių veiklųprojektą „Būkime kartu“,  (partneriai: Pabradės „Žeimenos“ gimnazija, Paberžės šv. S.Kostkos gimnazija), Kultūros paveldo departamento projektą „Giedraičių giminės keliais: nuo gimtinės Giedraičiuose iki Varnių“, ŠMM, ir LVJC projektą ,,Atverk duris vasarai”, Getės instituto projektą „Integruoto dalyko ir vokiečių kalbos mokymasis Lietuvos mokyklose), Erasmus + strateginių partnerysčių projektą „Novatoriška karta“, Nordplus Junior projekto „Open the door“. Mokinių tarybos iniciatyva vyko susitikimai su lenktynininku B. Vanagu, krepšininku S. Jovaiša, aktore N. Oželyte.

Finansinių pažeidimų neužfiksuota. Racionaliai ir efektyviai naudoti finansiniai ir materialiniai įstaigos ištekliai, nėra finansinių įsiskolinimų. Ieškota papildomų finansavimo šaltinių. Optimizuojant mokytojų darbo vietų skaičių, trijų mokytojų išeitinėms gautas kofinansavimas iš ŠMM (13900 Eur). Pasinaudota galimybe nemokamai naudotis mobiliojo ryšio paslaugomis, bevieliu internetu, internetu, [www.vyturys.lt](http://www.vyturys.lt/) internetine skaitymo svetaine. Gauta parama: 1303 Eur iš 2 proc. GPM ir 1146 Eur iš rėmėjų. 11914 Eur skirta projektų veiklų finansavimui. Bibliotekos fondai papildyti 519 knygų. Bendruomenė aktyviai dalyvauja makulatūros rinkimo akcijose. Siekta, kad būtų kuriama jauki, funkcionali ugdymosi aplinka. Iš sutaupytų lėšų atliktas 7 kabinetų kosmetinis remontas. Iš 2 proc. GPM lėšų 14 kabinetų nupirktos temdančios žaliuzės. Siekiant optimizuoti drabužinės darbuotojų darbo vietų skaičių, iš sutaupytų lėšų įsigytos 36 asmeninės mokinių drabužių spintelės, jau 80 proc. mokinių aprūpinta asmeninėmis drabužių spintelėmis. Atnaujintos poilsio zonos mokiniams ir mokytojams.

Sėkmingai atliktos Brandos egzaminų centro ir Bazinės mokyklos funkcijos. Koordinavau IKT diegimo, projektų rengimo, kultūrinės ir sklaidos grupių veiklas.

Gimnazijos veikla pristatyta Ispanijos mokytojų grupei, mokykloms – bendrų projektų partnerėms.

Parengti ir patvirtinti nauji dokumentai: Darbo tvarkos taisyklės, VU Teisės fakulteto stipendijos skyrimo ir Klasių konkurso nuostatai, Darbuotojų veiksmų mokiniui susirgus ar patyrus traumą gimnazijoje ir teisėtų mokinio atstovų informavimo apie gimnazijoje patirtą traumą ar ūmų sveikatos sutrikimą tvarka, Pagalbos pagal gydytojų rekomendacijas užtikrinimo, jeigu mokinys serga lėtinėmis neinfekcinėmis ligomis, tvarka, Mokinių apžiūros dėl asmens higienos tvarka, Kabinetų tvarkos aprašas.

Skatinau mokytojus kelti individualius kvalifikacijos tobulinimo tikslus, sudariau sąlygas jiems kelti kvalifikaciją, trys mokytojai vyko ir į stažuotes užsienyje. Inicijavau Ignalinos ir Molėtų gimnazijos metodinių tarybų bendradarbiavimą.

Skatinau mokytojus padėkos raštais, teikiau kandidatūras Molėtų rajono mero Padėkos angelo, Molėtų kultūros ir švietimo skyriaus apdovanojimams, Metų mokytojo nominacijai.

**Praėjusių metų svarbiausios iniciatyvos ir spręstos problemos bei keliami nauji metų uždaviniai ir laukiantys iššūkiai.**

2016 m. vasario 8 – 12 d. atliktas gimnazijos veiklos kokybės išorės vertinimas. Veiklos kokybės išorės vertintojai išskyrė ypač veiksmingą gimnazijos veiklą šiais aspektais: tradicijos ir ritualai, gimnazijos vaidmuo vietos bendruomenėje, mokinių pasiekimai olimpiadose, varžybose, konkursuose, projektinėje veikloje, socialinė pagalba, gerai vertinta: gimnazijos įvaizdis ir viešieji ryšiai, klasės valdymas, bendroji rūpinimosi mokiniais politika, turto vadyba, asmenybės raidos lūkesčiai, neformalusis ugdymas. Atsižvelgiant į veiklos vertinimo tobulintinus aspektus (Išmokimo stebėjimas. Mokymasis bendradarbiaujant. Vertinimas kaip ugdymas. Tėvų švietimo politika. Patalpų naudojimas), parengtas metinis veiklos planas, mokyklos veiklos tobulinimo planas 2016 – 2019 m. ir strateginis planas 2017– 2019 m.

Gerinant brandos egzaminų rezultatus, vykdytas kryptingas karjeros planavimas, mokiniai skatinti atsakingiau rinktis egzaminus, vykdytos dvi bandomosios dalykų patikros, mokytojai skatinti dalyvauti egzaminų vertinimo komisijose, kvalifikacijos tobulinimo renginiuose.

Skatinau mokytojus dalyvauti konkursuose, projektuose. Gauta ŠMM padėka už aktyvų  dalyvavimą Mokyklos bendruomenės metų konkurse. Sėkmingai dalyvauta LMNŠC ir UPC pilietinio ugdymo konkurse „Pilietiškumo ugdymo sėkmės istorija“,  dešimtą kartą buvo įteikta Žalioji vėliava ir Tarptautinės gamtosauginių mokyklų programos sertifikatas. Prisidėta organizuojant rajonines olimpiadas, ekonomikos ir verslo regioninio etapo olimpiadą, VGTU čempionatą „Makaronų tiltai“, respublikinį GO turnyrą „Foras 2016“, organizuotas tradicinis, jau 20-as Kovo 11-osios minėjimas Molėtų bendruomenei, skatinau ir palaikiau naujas iniciatyvas (paskutinė mokslo metų netradicinė pamoka – akordeono muzikos koncertas „Muzika draugams“).

Reikalingas gimnazijos pastato kapitalinis remontas, nes žiemą neįmanoma užtikrinti higienos normas atitinkančių sąlygų. Atlikti gimnazijos pastato kapitalinio remonto renovacijos parengiamieji darbai (pastato renovacijos investicinis projektas, energetinio audito korekcija, Naudingumo sertifikatas), pradėtas gimnazijos pastato, kapitalinio remontas – pakeistas stogas ir 28 durys.

Molėtų gimnazijos direktorė

Rimutė Guobienė